Славуј (Милета Јакшић)
У прастару шуму
Међ сухо дрвеће
У пролеће рано
Славујак долеће.
Ту храшће не листа,
Први цвет не мири,
С црвоточних стабла̑ 
Труо ветрић пири.
Пева славуј. — песма
Глухо се одлива,
Ал’ листак не шушти,
Цвет се не одзива.
Коме бисер троши?
Коме медно грло?
За његову песму
Ту је све умрло.
Нек га другом крају
Жељица одува,
Што да пева месту,
Где су срца глува?

Извор 
 1896. Бранково коло за забаву, поуку и књижевност. Година -{II}-, број 11, стр. 322-323.

Милета Јакшић